NORGES TAXIFORBUND	Postboks 6754 Rod
0503 Oslo
Telefon: 22 38 95 00
Telefax: 22 38 95 01	

Moderniseringsdepartementet
Postboks 8004 Dep, 
0030 Oslo

postmottak@mod.dep.no

Deres ref:	200404123	Vår ref:	JB/	Oslo, 20.06.2005	

Høring – endringer i regelverket for offentlige anskaffelser. 
Vi viser til høringsbrev, datert 6. april 2005 – ref nr 200404123. Vi har følgende merknader:
o	Heving av nasjonal terskelverdi til kr 500.000
o	Norges Taxiforbund støtter en slik heving av terskelverdien, fordi vi ser den i sammenheng med protokollplikten for anskaffelser over 50.000 kr og at også anskaffelser under den nasjonale terskel-verdien skal følge de alminnelige regler for offentlige anskaffelser.
o	Bruk av kontraktsstandarder og spesielle kontraktsvilkår (utkastet § 3-8)
o	Norges Taxiforbund vil peke på at den prioriterte bruk av fremforhandlede kontraktsstandarder som ligger i forskriftsutkastets § 3-8 (og gjeldende forskrifts § 3-9), er viktig for å skape forutsigbarhet og gjøre offentlige kjøp transparente. Selv om det ligger utenfor selve lovarbeidet, vil vi peke på at vi savner klare initiativ, bl a overfor transportorganisasjonene, med å utvikle slike kontraktsstandarder. 
o	Overtredelsesgebyr mot ulovlige direkte anskaffelser
o	Norges Taxiforbund mener det må etableres effektive sanksjonsmidler overfor ulovlige direkte anskaffelser. Bruk av moderate overtredelsesgebyrer er tilstrekkelig i denne sammenheng. 
o	Forskriftsutkast med stort behov for utfyllende informasjon 
o	Utkastet til forskrifter er på mange måter mer tilgjengelig og oversiktlig enn for gjeldende lovverk. Imidlertid synes det som om alternative varianter av anskaffelsesmetoder har økt, selv om disse kan oppfattes å være hjemlet i gjeldende lovverk.  Vi vil peke på at dette gir et sterkt behov for omfattende informasjonsarbeid mht. når de ulike anskaffelsesmetodene skal/kan benyttes.
o	Av høringsutkastet fremkommer eksempelvis krav til prosedyrene ved konkurranse med en grense for antall deltakere. Vi finner imidlertid lite svar på når slik prosedyre kan velges. Vi ser at valg av en slik anskaffelsesform kan ha sin begrunnelse, men også representererer en fare ved at et slikt valg i mange tilfelle kan oppfattes å ha til formål å ekskludere noen (kvalifiserte) tilbydere. Også valg av slik prosedyre må tilfredsstille de generelle krav til forutberegnelighet og likebehandling. 
o	Vi vil også peke på at innkjøpsformer som ”elektronisk auksjon” og ”dynamiske innkjøpsordninger”, må utdypes/utvikles noe nærmere før de kan ha noen utbredt anvendelse. Dette er innkjøpsformer som muligens først burde vært gjenstand for avgrensede forsøk, før man hjemlet for slike direkte i en forskrift.

Med hilsen
Norges Taxiforbund

Wiggo Korsnes
direktør